Mobil aloqa xizmatlarini ko‘rsatuvchi yuridik shaxslar (uyali aloqa kompaniyalari) tomonidan abonent raqamidan foydalanganlik uchun to‘lovlarni hisoblash va to‘lash tartibi to‘g‘risidagi Nizomni tasdiqlash haqida

O‘zbekiston Respublikasi Prezidentining 2011-yil 30-dekabrdagi PQ-1675-son “O‘zbekiston Respublikasining 2012-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2011-yil, 52-son, 561-modda) muvofiq, O‘zbekiston aloqa va axborotlashtirish agentligi va O‘zbekiston Respublikasi Moliya vazirligi qaror qiladilar:
 1. Mobil aloqa xizmatlarini ko‘rsatuvchi yuridik shaxslar (uyali aloqa kompaniyalari) tomonidan abonent raqamidan foydalanganlik uchun to‘lovlarni hisoblash va to‘lash tartibi to‘g‘risidagi Nizom ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi Prezidentining 2011-yil 30-dekabrdagi PQ-1675-son “O‘zbekiston Respublikasining 2012-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2011-yil, 52-son, 561-modda) muvofiq mobil aloqa xizmatlarini ko‘rsatuvchi yuridik shaxslar (uyali aloqa kompaniyalari) tomonidan abonent raqamidan foydalanganlik uchun to‘lovlarni hisoblash va to‘lash tartibini belgilaydi. 
 1. O‘zbekiston Respublikasi Prezidentining 2011-yil 30-dekabrdagi PQ-1675-son “O‘zbekiston Respublikasining 2012-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga muvofiq 2012-yil 1-yanvardan mobil aloqa xizmatlarini ko‘rsatuvchi yuridik shaxslar (uyali aloqa kompaniyalari) abonent raqamidan foydalanganlik uchun to‘lovni (bundan buyon matnda to‘lov deb yuritiladi) mazkur Nizomda belgilangan tartibda to‘laydilar. 
 2. Mazkur Nizomda quyidagi asosiy tushunchalar qo‘llaniladi:
 abonent raqami — abonentga mobil aloqa xizmatlarini ko‘rsatish to‘g‘risidagi shartnomaning amal qilish davrida uyali aloqa kompaniyasi tomonidan ajratiladigan raqam;
 mobil aloqa abonenti — uyali aloqa kompaniyasi bilan mobil aloqa xizmatlarini ko‘rsatish to‘g‘risidagi shartnomani tuzgan jismoniy yoki yuridik shaxs;
 mobil aloqa xizmatlari — mobil aloqa tarmoqlari orqali signallarni va axborotning boshqa turlarini qabul qilish, uzatish, ularga ishlov berish bo‘yicha mobil aloqa operatori faoliyatining mahsuloti.
 energoresurslarni nazorat qilish va hisobga olish tizimida foydalaniladigan raqamlar — O‘zbekiston Respublikasi Prezidenti yoki Vazirlar Mahkamasining qaroriga asosan belgilanadigan energoresurslarni nazorat qilish va hisobga olishning avtomatlashtirilgan tizimini joriy qilish bo‘yicha loyihalarni amalga oshirish doirasidagi elektr energiya, tabiiy gaz va boshqa kommunal xizmatlarni hisobga olish asboblarini ulashni ta’minlash uchun uyali aloqa kompaniyalari tomonidan ajratilgan raqamlar. 
 3. To‘lovlarni to‘lovchilari mobil aloqa xizmatlarini ko‘rsatuvchi yuridik shaxslar (uyali aloqa kompaniyalari) hisoblanadi.
 4. To‘lovning obyekti bo‘lib uyali aloqa kompaniyalari tomonidan mobil aloqa abonentlariga ajratilgan abonent raqamlari hisoblanadi. 
 Energoresurslarni nazorat qilish va hisobga olish tizimida foydalaniladigan raqamlar to‘lov obyekti hisoblanmaydi. 
 5. To‘lov miqdori O‘zbekiston Respublikasi Prezidentining qarori bilan belgilanadi.
 6. To‘lov har bir abonent raqami uchun amalga oshiriladi. Abonent raqamlarining soni to‘lov amalga oshiriladigan oydagi o‘rtacha abonentlar soniga (kunlik abonentlar sonining yig‘indisi/oy kunlari) asosan aniqlanadi.
 7. Abonent raqamidan foydalanganlik uchun to‘lov summasi foyda solig‘i bo‘yicha soliq solinadigan foydani aniqlashda O‘zbekiston Respublikasi Soliq kodeksining 305-moddasiga muvofiq chegirib tashlanadi.
 8. Hisobot davri bo‘lib bir oy hisoblanadi.
 9. To‘lovning hisob-kitobi (bundan keyin matnda Hisob-kitob deb yuritiladi) O‘zbekiston Respublikasi Axborot texnologiyalari va kommunikatsiyalarini rivojlantirish vazirligiga har oyda (o‘sib bormaydigan yakun bo‘yicha) mazkur Nizomning 1-ilovasiga muvofiq shakl bo‘yicha hisobot oyidan keyingi oyning 10-sanasidan kechiktirmay to‘lovchi (kompaniyaning bosh tashkiloti) tomonidan taqdim etiladi.
 10. To‘lovni amalga oshirish to‘lovchi (kompaniyaning bosh tashkiloti) tomonidan Hisob-kitobni taqdim etish muddatidan kechiktirmay amalga oshiriladi.
 11. To‘lov summasi O‘zbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Axborot-kommunikatsiya texnologiyalarini rivojlantirish jamg‘armasi, Muhammad al-Xorazmiy nomidagi Toshkent axborot texnologiyalari universiteti huzuridagi Ilmiy-innovatsion rivojlantirish jamg‘armasi va Sog‘liqni saqlash vazirligi huzuridagi Tez tibbiy yordamni rivojlantirish jamg‘armasi o‘rtasida O‘zbekiston Respublikasi Prezidentining qarorlari bilan belgilangan normativlar bo‘yicha taqsimlanadi.
 111. Hisobot oyi uchun to‘lov summasi O‘zbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Axborot-kommunikatsiya texnologiyalarini rivojlantirish jamg‘armasining shaxsiy g‘azna hisobvarag‘iga kelib tushadi hamda belgilangan tartibda taqsimlanadi.
 12. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi huzuridagi Axborot-kommunikatsiya texnologiyalarini rivojlantirish jamg‘armasiga to‘lovdan kelib tushgan mablag‘lardan qonunchilik hujjatlarida belgilangan tartibda O‘zbekiston Respublikasining rivojlanish davlat dasturlarini hamda axborotlashtirish va telekommunikatsiya tarmoqlarini rivojlantirish dasturlarini moliyalashtirish uchun qat’iy foydalaniladi.
 121. Muhammad al-Xorazmiy nomidagi Toshkent axborot texnologiyalari universiteti huzuridagi Ilmiy-innovatsion rivojlantirish jamg‘armasiga to‘lovdan kelib tushgan mablag‘lardan O‘zbekiston Respublikasi Vazirlar Mahkamasining 2017-yil 5-iyundagi 350-son “Muhammad al-Xorazmiy nomidagi Toshkent axborot texnologiyalari universiteti qoshidagi Ilmiy-innovatsion rivojlantirish jamg‘armasi faoliyatini takomillashtirish to‘g‘risida”gi qarorida belgilangan yo‘nalishlar bo‘yicha qat’iy foydalanadi.
 122. O‘zbekiston Respublikasi Sog‘liqni saqlash vazirligi huzuridagi Tez tibbiy yordamni rivojlantirish jamg‘armasiga to‘lovdan kelib tushadigan mablag‘lardan qonunchilik hujjatlariga muvofiq foydalaniladi.
 13. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi abonent raqamidan foydalanganlik uchun to‘lovning hisoblangan va to‘langan summalari to‘g‘risidagi yig‘ma axborotni har oyda hisobot oyidan keyingi oyning 15-sanasidan kechiktirmay mazkur Nizomning 2-ilovasida keltirilgan shakl bo‘yicha O‘zbekiston Respublikasi Moliya vazirligi hamda Davlat soliq qo‘mitasiga taqdim etadi.
 14. To‘lovchilar to‘lovning to‘g‘ri hisoblab chiqilishi va to‘lanishi uchun qonunchilik hujjatlariga muvofiq javobgar bo‘ladilar.
 15. To‘lovni o‘z vaqtida amalga oshirmaganlik uchun qonunchilik hujjatlarida belgilangan miqdorda O‘zbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan penya hisoblanadi hamda to‘liq miqdorda Davlat budjetiga undiriladi.
 16. Davlat soliq xizmati organlari soliq tekshiruvlarini o‘tkazish davomida abonent raqamlarining miqdorini kamaytirish holatlari aniqlanganda ularning haqiqiy miqdoridan kelib chiqqan holda qo‘shimcha to‘lov va penya hisoblashga haqli.
 17. Mazkur Nizom O‘zbekiston Respublikasi Davlat soliq qo‘mitasi bilan kelishilgan.